Maktabgacha ta’lim sohasida davlat-xususiy sheriklik shakllarini yanada kengaytirish chora-tadbirlari to‘g‘risida

O‘zbekiston Respublikasi Prezidentining “Maktabgacha ta’lim tizimini yanada rag‘batlantirish va rivojlantirish chora-tadbirlari to‘g‘risida” 2018-yil 5-apreldagi PQ-3651-son qarorida belgilangan vazifalarning ijrosini ta’minlash, maktabgacha ta’lim sohasida davlat-xususiy sheriklik munosabatlarini yanada rivojlantirish uchun qulay shart-sharoitlar yaratish maqsadida Vazirlar Mahkamasi qaror qiladi: 
 1. O‘zbekiston Respublikasi Maktabgacha ta’lim vazirligi, Moliya vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining maktabgacha ta’lim sohasida davlat-xususiy sheriklikning xususiy sherikka tegishli yer va bino-inshootlarda nodavlat maktabgacha ta’lim muassasasini tashkil etish shaklini joriy etish to‘g‘risidagi taklifi ma’qullansin.
 2. Xususiy sherikka tegishli yer va bino-inshootlarda nodavlat maktabgacha ta’lim tashkilotini tashkil etish shaklidagi davlat-xususiy sheriklikni amalga oshirish tartibi to‘g‘risidagi nizom ilovaga muvofiq tasdiqlansin.
 3. Belgilab qo‘yilsinki, xususiy sherikka tegishli yer va bino-inshootlarda nodavlat maktabgacha ta’lim tashkilotini tashkil etish shaklidagi davlat-xususiy sheriklik:
 xususiy sherikning tashabbusi bilan taqdim etilgan hujjatlarni o‘rganish asosida tanlov o‘tkazilmasdan to‘g‘ridan to‘g‘ri muzokaralar olib borish orqali amalga oshiriladi;
 loyihani amalga oshirish doirasida nodavlat ta’lim muassasasini tashkil etish bo‘yicha bitim tuzgan xususiy sherikka O‘zbekiston Respublikasi Prezidentining “Maktabgacha ta’lim tizimini yanada rag‘batlantirish va rivojlantirish chora-tadbirlari to‘g‘risida” 2018-yil 5-apreldagi PQ-3651-son qarorida belgilangan imtiyozlar tatbiq etiladi.
 4. O‘zbekiston Respublikasi Maktabgacha ta’lim vazirligi:
 bir hafta muddatda xususiy sherikka tegishli yer va bino-inshootlarda nodavlat maktabgacha ta’lim muassasasini tashkil etish shaklidagi davlat-xususiy sheriklik to‘g‘risidagi namunaviy bitim loyihasini ishlab chiqsin;
 bir oy muddatda manfaatdor vazirliklar va idoralar bilan birgalikda ular qabul qilgan normativ-huquqiy hujjatlarni ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.A. Abduhakimov va O‘zbekiston Respublikasi maktabgacha ta’lim vaziri A.V. Shin zimmasiga yuklansin.
 1. Ushbu Nizom xususiy sherikka tegishli yer va bino-inshootlarda nodavlat maktabgacha ta’lim tashkilotini tashkil etish shaklidagi davlat-xususiy sheriklikni amalga oshirish tartibini belgilaydi. 
 Ushbu Nizom bilan tartibga solinmagan davlat-xususiy sheriklikning ushbu shaklini amalga oshirishdagi munosabatlar O‘zbekiston Respublikasi Prezidentining 2018-yil 5-apreldagi PQ-3651-son qarori bilan tasdiqlangan Maktabgacha ta’lim sohasida davlat-xususiy sheriklik to‘g‘risidagi nizom qoidalari asosida tartibga solinadi.
 2. Ushbu Nizomda quyidagi tushunchalardan foydalaniladi:
 davlat-xususiy sheriklik — xususiy sherikka tegishli yer va bino-inshootlarda nodavlat maktabgacha ta’lim tashkilotini tashkil etish shaklidagi davlat sherigi va xususiy sherikning aniq muddatga yuridik rasmiylashtirilgan maktabgacha ta’lim sohasidagi o‘zaro samarali hamkorligi; 
 davlat-xususiy sheriklik to‘g‘risidagi bitim (keyingi o‘rinlarda bitim deb ataladi) — xususiy sherikka tegishli yer va bino-inshootlarda nodavlat maktabgacha ta’lim tashkilotini tashkil etishga qaratilgan tomonlarning huquqlari, majburiyatlari va javobgarligini, shuningdek, davlat-xususiy sheriklik loyihasini ijro etishning boshqa shartlarini belgilab beradigan davlat sherigi va xususiy sherik o‘rtasida tuzilgan yozma shartnoma; 
 davlat-xususiy sheriklik loyihasi (keyingi o‘rinlarda loyiha deb ataladi) — xususiy sherikka tegishli bo‘sh turgan yer uchastkalari, qurilishi tugallanmagan, rekonstruksiya qilinadigan, kapital ta’mirlanadigan yoki jihozlanadigan bino va inshootlar negizida nodavlat maktabgacha ta’lim tashkilotini tashkil etish; 
 davlat-xususiy sheriklik to‘g‘risidagi bitim obyekti — xususiy sherikka tegishli bo‘sh turgan yer uchastkalari, qurilishi tugallanmagan, rekonstruksiya qilinadigan, kapital ta’mirlanadigan yoki jihozlanadigan bino va inshootlar;
 davlat sherigi — O‘zbekiston Respublikasi Maktabgacha ta’lim vazirligi;
 xususiy sherik — davlat-xususiy sheriklik asosida nodavlat maktabgacha ta’lim muassasasini tashkil etish bo‘yicha bitim tuzgan yoki bitim tuzish istagini bildirgan yuridik shaxs. Davlat tashkilotlari xususiy sherik bo‘la olmaydi, shuningdek, xususiy sherik tarafida ishtirok eta olmaydi;
 ijtimoiy ko‘makka muxtoj oilalar — kam ta’minlangan oilalar, a’zolari nogironligi bo‘lgan shaxslardan iborat bo‘lgan oilalar, boquvchisini yo‘qotgan oilalar, bolaning ota-onasi kvotalar bo‘yicha mintaqalarga taqsimlangan ijtimoiy soha xodimlari bo‘lgan oilalar, to‘rt yoki undan ko‘p bolalari bo‘lgan oilalar;
 maxsus kontingent — harbiy xizmatchilarning va huquqni muhofaza qiluvchi organlar xodimlarining bolalari, maktabgacha ta’lim tizimi xodimlari va davlat umumta’lim maktablari pedagog xodimlarining bolalari.
 3. Davlat-xususiy sheriklik loyihasi xususiy sherikning tashabbusi bilan va u tomonidan taqdim etilgan hujjatlarni o‘rganish asosida tanlov o‘tkazilmay to‘g‘ridan to‘g‘ri muzokaralar olib borish orqali amalga oshiriladi.
 4. Xususiy sherikka tegishli yer va bino-inshootlarda nodavlat maktabgacha ta’lim tashkilotini tashkil etish shaklidagi davlat-xususiy sheriklikni amalga oshirish tartibi ushbu Nizomga ilovada keltirilgan sxemaga muvofiq amalga oshiriladi.
 5. Davlat xususiy sheriklik asosida nodavlat maktabgacha ta’lim tashkilotini tashkil etish istagini bildirgan talabgor O‘zbekiston Respublikasi Maktabgacha ta’lim vazirligiga quyidagilarni ilova qilgan holda ariza beradi:
 yer uchastkasiga bo‘lgan huquq davlat ro‘yxatidan o‘tkazilganligi haqidagi guvohnoma nusxasi;
 binoga bo‘lgan huquq davlat ro‘yxatidan o‘tkazilganligi haqidagi guvohnoma nusxasi (mavjud bo‘lgan taqdirda);
 ariza taqdim etiladigan kundan uzog‘i bilan bir oy oldin soliqlar, yig‘imlar, boshqa majburiy to‘lovlar bo‘yicha qarzdorlik hamda boshqa moliyaviy sanksiyalar yo‘qligi to‘g‘risida ma’lumot;
 loyiha qiymatining kamida 25 foizini moliyalashtirish bo‘yicha xususiy sherikning imkoniyatini tasdiqlovchi hujjat yoki boshqa tashkilotning kafilligi;
 tashkil etish rejalashtirilgan nodavlat maktabgacha ta’lim tashkiloti binosining belgilangan tartibda tasdiqlangan va kelishilgan loyiha-smeta hujjatlari;
 hududdagi ekologiya va atrof-muhitni muhofaza qilish, sanitariya-epidemiologiya xizmati organlarining maktabgacha ta’lim tashkilotini qurish bo‘yicha xulosalari;
 nodavlat maktabgacha ta’lim tashkiloti binosini qurish uchun dastlabki texnik-iqtisodiy ko‘rsatkichlar.
 6. Xususiy sherikning loyihani amalga oshirish to‘g‘risidagi arizasi davlat sherigi tomonidan ariza tushgan kundan boshlab 15 kun ichida ko‘rib chiqiladi.
 Loyihani amalga oshirish maqsadga muvofiqligi to‘g‘risida qaror qabul qilingan taqdirda, davlat sherigi va xususiy sherik o‘rtasida 7 kun mobaynida bitim tuziladi. Bitimda uning amal qilish muddati 30 yil etib belgilanadi.
 Hududdagi ekologiya va atrof-muhitni muhofaza qilish, sanitariya-epidemiologiya xizmati organlarining maktabgacha ta’lim muassasasini qurish bo‘yicha berilgan asoslangan salbiy xulosalari bilan taklif etilgan loyihalar davlat sherigi tomonidan 3 kun ichida rad etiladi.
 7. Davlat-xususiy sheriklik loyihasini amalga oshirishda xususiy sherik quyidagi huquqlarga ega:
 maktabgacha yoshdagi bolalar uchun to‘garaklar va boshqa ta’lim xizmatlarini tashkil etish;
 har bir tarbiyalanuvchi uchun davlat maktabgacha ta’lim tashkilotining bir nafar tarbiyalanuvchisi uchun sarflanadigan xarajatlar summasining 50 foizigacha, O‘zbekiston Respublikasi Prezidentining 2021-yil 10-iyundagi PQ-5144-son qarori bilan tasdiqlangan olis va chekka hududlarda 75 foizigacha miqdorda O‘zbekiston Respublikasi Davlat budjetidan belgilangan tartibda subsidiyalar olish;
 O‘zbekiston Respublikasi Prezidentining 2021-yil 10-iyundagi PQ-5144-son qarori bilan tasdiqlangan olis va chekka hududlarda joylashgan davlat-xususiy sheriklik asosidagi nodavlat maktabgacha ta’lim tashkilotlari “Yoshlar daftari”, “Temir daftar” yoki “Ayollar daftari”ga kiritilgan oilalarning har bir tarbiyalanuvchi farzandlari uchun mazkur daftarlar jamg‘armalari hisobidan davlat maktabgacha ta’lim tashkilotining bir nafar tarbiyalanuvchisi uchun sarflanadigan xarajatlar summasining 25 foizi miqdorida subsidiyalar olish;
 davlat-xususiy sheriklik asosidagi nodavlat maktabgacha ta’lim tashkilotlariga foydalangan elektr energiyasi va tabiiy gaz xizmatlari narxining 50 foizi miqdorida Davlat budjeti mablag‘lari hisobidan oylik kompensatsiyalar olish;
 foyda olish;
 bitim shartlari davlat sherigi tomonidan buzilgan taqdirda bitimni sud tartibida bekor qilish.
 Bitimga muvofiq xususiy sherik boshqa huquqlarga ham ega bo‘lishi mumkin.
 8. Davlat-xususiy sheriklik loyihasini amalga oshirishda xususiy sherik quyidagi majburiyatlarni o‘z zimmasiga oladi: 
 bitim amal qiladigan butun muddat davomida tarbiyalanuvchilar umumiy sonining 25 foizi miqdorida ijtimoiy ko‘makka muhtoj oilalarning farzandlarini va maxsus kontingentlarni ota-onalar to‘lovini tegishli hududdagi davlat maktabgacha ta’lim tashkilotlari uchun belgilangan hajmlardan oshmaydigan miqdorda belgilagan holda imtiyozli qabul qilish;
 nodavlat maktabgacha ta’lim tashkiloti binosini qurish, qurilishini tugallash, rekonstruksiya qilish, kapital ta’mirlash hamda jihozlash uchun loyiha umumiy qiymatining 25 foizi miqdorida o‘z mablag‘larini kiritish; 
 faoliyati davomida qonunchilik talablariga, shu jumladan, davlat ta’lim talablariga rioya qilish;
 bitim amal qiladigan butun muddat davomida nodavlat maktabgacha ta’lim tashkiloti faoliyat turini o‘zgartirmaslik; 
 nodavlat maktabgacha ta’lim tashkilotida sanitariya qoidalari va normalariga, gigiyena normativlariga rioya qilish; 
 nodavlat maktabgacha ta’lim tashkilotini yuqori malakali pedagogik va boshqa kadrlar bilan to‘ldirish, o‘quv-tarbiya jarayonini qonunchilikka qat’iy muvofiq holda tashkil etish choralarini ko‘rish; 
 tarbiyalash va o‘qitishning yuqori sifatini ta’minlash uchun qulay shart-sharoitlar yaratish, shu jumladan, iste’dodli bolalarni aniqlash va qo‘llab-quvvatlash choralarini ko‘rish; 
 o‘qitishning innovatsion pedagogik shakllari, usullari va zamonaviy texnologiyalaridan foydalanish asosida maktabgacha ta’lim sohasidagi ta’lim jarayonining samaradorligini va natijadorligini oshirish choralarini ko‘rish; 
 tarbiyalanuvchilarning ota-onalar yoki ularning o‘rnini bosuvchi shaxslar bilan o‘zaro manfaatli munosabatlarni o‘rnatish, o‘qitish muddatlari va shartlarini, tomonlarning huquqlari va majburiyatlarini hamda boshqa shartlarni ular bilan kelishgan holda belgilash. 
 Bitimga muvofiq xususiy sherikka boshqa majburiyatlar ham yuklanishi mumkin.
 9. Davlat-xususiy sheriklik loyihasini amalga oshirishda davlat sherigi quyidagi huquqlarga ega:
 xususiy sherikdan har chorakda bitim shartlarini bajarish yuzasidan axborot olish; 
 bitim shartlarini bajarish jarayoni ustidan monitoring olib borish va davlat-xususiy sheriklik loyihalari amalga oshirilishi holatini baholash; 
 qonunchilikka va bitim shartlariga rioya etilishi ustidan monitoring olib borish doirasida aniqlangan kamchiliklar xususiy sherik tomonidan bartaraf etilishini talab qilish;
 bitim shartlari xususiy sherik tomonidan buzilgan taqdirda, bitimni sud tartibida bekor qilish.
 Bitimga muvofiq xususiy sherik boshqa huquqlarga ham ega bo‘lishi mumkin.
 10. Davlat-xususiy sheriklik loyihasini amalga oshirishda davlat sherigi quyidagi majburiyatlarni o‘z zimmasiga olishi mumkin:
 xususiy sherikning loyihani amalga oshirishga mablag‘i yetarli bo‘lmasa, unga imtiyozli kreditlar olishda ko‘maklashish;
 xususiy sherikka maktabgacha ta’lim sohasida uslubiy va konsultativ yordam ko‘rsatishi;
 xususiy sherikning moliya-xo‘jalik faoliyatiga aralashmaslik.
 Bitimga muvofiq davlat sherigi zimmasiga boshqa majburiyatlar ham yuklanishi mumkin. 
 11. Xususiy sherik tomonidan bitim shartlariga amal qilinmasligi oqibatida bitim belgilangan tartibda bekor qilinsa:
 loyihani amalga oshirish doirasida xususiy sherikka ajratilgan imtiyozli kredit tegishli bankning tijorat kreditlari uchun belgilangan foiz stavkasi asosida qayta hisoblab chiqiladi va oshirilgan foiz stavkasida qaytariladi;
 so‘ndirilgan kreditlar bo‘yicha hisoblangan foiz stavkalari ham qayta hisob-kitob qilinib, yetkazilgan zarar xususiy sherikdan undiriladi;
 soliq va bojxona to‘lovlari bo‘yicha qo‘llanilgan imtiyozlar ham qayta hisob-kitob qilinib, xususiy sherik tomonidan qoplanadi.
 12. Ushbu Nizom talablari buzilishida aybdor bo‘lgan shaxslar qonunchilikda belgilangan tartibda javob beradilar.